Дөңгөр, даңғыра, дубылбас — һуғып уйнаулы был музыка инструменттары борон башҡортта ғәйәт киң ҡулланылған. Тәүгеһен ғәҙәттәге барабан, ғәскәри уйын ҡоралы тип атарға булалыр. Башҡорт теле һүҙлегенең яңы академик баҫмаһында аңлатылғанса, дөңгөр — түңәрәк тирәскә сей күн киреп яһалған, һуғып уйнай торған боронғо музыка ҡоралы; барабан. Унда Ғәли Ибраһимов әҫәрҙәренән ошондай миҫал килтерелә: «Йоҡларға ятҡан һалдаттарҙы уятып аяҡҡа баҫтырыр өсөн барабансы дөңгөр ҡаҡты». Хәҙерге ваҡытта халыҡ араһында был инструмент бөтөнләй тиерлек онотолоп бара. Әммә башҡорттарҙың бик күп быуаттар, дөрөҫөрәге, мең йыллыҡтар буйы үҙ аллы ғәскәре булып, бик күп хәрби походтарҙа ҡатнашҡан, хатта оҙон бер дәүер ярым хәрби сословие хәлендә йәшәгән. Ә бындай шарттарҙа ғәскәрҙә дөңгөрсөләр (барабансылар) хеҙмәте мотлаҡ һаналған. Шуға күрә дөңгөрҙө тергеҙеү, уны концерттарҙа бүтән халыҡ музыка ҡоралдары менән бергә ҡулланыу бик урынлы буласаҡ.